钦定古今图书集成/历象汇编/庶征典/第182卷 > 《捕蝗诗示尚书郭敦》明·宣宗
## 钦定古今图书集成/历象汇编/庶征典/第182卷 > 《捕蝗诗示尚书郭敦》明·宣宗

蝗螽虽微物，为患良不细。其生实蕃滋，殄灭端匪易。
方秋禾黍成，芃芃各生遂。所忻岁将登，奄忽蝗已至。
害苗及根节，而况叶与穗。伤哉陇亩植，民命之所系。
一旦尽于斯，何以卒年岁。上帝仁下民，讵非人所致。
修省弗敢怠，民患可坐视。去螟古有诗，捕蝗亦有使。
除患与养患，昔人论已备。拯民于水火，勖哉勿玩愒！